作者:無名氏
標題:選冠子
內容:憔悴江山，淒涼古道，寒日澹煙殘雪。行人立馬，手摺江梅，紅萼素英初發。月下瑤臺，弄玉飛瓊，不老年年春色。被東君、喚遣嬈紅，高韻且饒清白。因動感、野水溪橋，竹籬茅舍，何似玉堂金闕。天教佔了，第一枝春，何處不宜風月。休問庾嶺止渴，金鼎調羹，有誰如得。傲冰霜、雅態清香，花裡自稱三絕。